- Već duže vrijeme razmišljam o odlasku u Irsku, i otac mi je gore, ma nije samo stvar u financijama, uvjeti rada u Irskoj su definitivno bolji, odnos poslodavca prema radniku više me zanima nego novac, koji je ipak suštinski razlog zašto sam sada ovdje, kazao je Novom listu dvadesetpetogodišnji Anton koji je iz Gospića došao u Rijeku u Hotel Bonaviju predati svoj životopis za rad u irskoj tvrtki Musgrave koja je u srijedu u Rijeci završila svoju potragu za radnicima po BiH i Hrvatskoj. Anton je završio gimnaziju i upisao studij povijesti, no nije ga završio. Radi kao konobar, no spreman je za promjenu posla, ako ga pozovu.

– Za deset dana? Ovog časa sam spreman sjesti u avion – kazao je, nestrpljivo čekajući kad će biti njegov red za intervju na engleskom jeziku. S njim je iz Gospića došao i devetnaestogodišnji Nikola, koji je također završio gimnaziju.

– Nešto kratko sam radio i sad sam nezaposlen. Mislim da mi je pravo vrijeme za otići u Irsku, mlad sam i nemam još obitelj, pa se nadam da će me primiti – optimističan je Nikola. Optimističan je bio i dvadesetpetogodišnji Riječanin Velimir, jer je, kaže, već radio kao skladištar i ima iskustvo u tom poslu, a trenutno je nezaposlen. Završio je trgovačku školu i kaže da je suvišno obrazlagati motive njegove želje za odlaskom u Irsku.

– Politika u Hrvatskoj veći mi je motiv od ekonomskog stanja u državi, eto, to napišite, kazao je Velimir.

Predstavnici irske tvrtke Musgrave već nekoliko tjedana borave u Hrvatskoj u potrazi za radnom snagom, odnosno s ciljem zapošljavanja kadra sa skladišnim i logističkim iskustvom u najvećoj logističkoj i distribucijskoj tvrtki u Irskoj, a posljednja stanica im je, nakon što su prošli Slavoniju i Dalmaciju, upravo Rijeka.

– Nismo očekivali baš toliku gužvu odmah ujutro, u drugim hrvatskim gradovima bilo je razvučeno tijekom cijeloga dana, u Rijeci je izrazito velik interes, i to ljudi koji su spremni otići u Irsku takoreći sutra. Prvih dva sata intervjuirali smo 70-ak ljudi – kazao je Marko Hrebak, člana menadžmenta ovog irske tvrtke konstatirajući da u Rijeku nisu došli samo Riječani, nego građani iz cijele Primorsko-goranske županije.

– Nažalost situacija je takva da iseljavanje ne prestaje. Iako radim u Irskoj, mogu suosjećati s ljudima u Hrvatskoj koji rade za male plaće ili su nezaposleni. Ljudi u Hrvatskoj navikli su na razne uvjete rada, po nekoliko mjeseci, pa prije svega cijene nešto što je stabilno, što je sigurno, što ima svoj renome, kazao je Novom listu Hrebak